**Praksis i forhold til eftergivelse af statsafgift og øget vandforbrug forårsaget af brud på skjulte installationer**

I regulativet for Terslev Vandværk står følgende beskrevet:

**13.5 Eftergivelse af statsafgift ved brud**

”For vandspild forårsaget af brud på skjulte vandinstallationer i ejendomme til boligformål, kan ejeren af en ejendom anmode vandforsyningen om eftergivelse af afgiften og andre beløb af det pågældende vandspild, jf. bestemmelserne herom i lovbekendtgørelse nr. 962 af 27. juni 2013 af lov om afgift af ledningsført vand. Anmodningen skal være skriftlig og begrundet.”

Du kan derfor i visse situationer ansøge om at få eftergivet vandspild.

Der er dog flere betingelser, der skal være opfyldt.

1. Det skal være en privat bolig
2. Der skal være tale om et brud på en skjult installation
3. Det er en betingelse, at udbedringen af skaden er foretaget af et autoriseret VVS-firma, der på tro og love kan bekræfte, at vandspildet ikke er ledt til kloak
4. Vandværket kræver, at der udleveres dokumentation for udbedret skade i form af faktura og kvittering for betaling. Dokumentationen anvendes af vandværket til SKAT for eftergivelse ved statsafgift
5. Ansøger skal betale en selvrisiko på 300 m3 og det anslåede gennemsnitlige normalforbrug for de seneste 3 år.

Hvis betingelserne er opfyldt skal du som dokumentation udfylde skema fra Danske Vandværker & Danva (findes her på hjemmesiden).

* Når bestyrelsen har modtaget skemaet tager vi stilling til, om betingelserne er opfyldt, for at få eftergivet afgiften. Herefter udfylder vi og underskriver dokumentation til SKAT.
* Vandværket skal blandt andet skrive under på, at der er tale om en skjult installation og at forbrugeren er uden skyld i vandspildet.
* Selv om betingelserne for eftergivelse er opfyldt er det i alle tilfælde op til vandværket at afgøre, om der skal eftergives.
* Hvis der eftergives er det et krav, at både vandafgift og kubikmeterpris jf. takstbladet eftergives.